Som udgangspunkt holdes de særlige feriedage som almindelige feriedage. Det betyder, at særlige feriedage holdes i det ferieår (1. maj til 30. april året efter optjeningsåret), der følger efter optjeningsåret (= kalenderåret) og de særlige feriedage kan ikke holdes, hvis der foreligger en feriehindring. Man skal aftale med sin arbejdsgiver, hvornår de særlige feriedage skal afholdes, og ens ønske om placering af feriedagene skal så vidt muligt imødekommes. Det forudsættes, at afholdelsen er forenelig med arbejdet. De særlige feriedage kan afholdes som enkeltdage – eller som brøkdele af dage. Der er ikke fastsat nogen varslingsbestemmelse, men medarbejderen skal så tidligt som muligt give arbejdsgiveren besked om, hvornår en særlig feriedag ønskes holdt.